Upesgrīvas pagasts

Upesgrīvas pagasts bija viena no Talsu apriņķa pašvaldībām tā ziemeļrietumos, Rīgas līča krastā. Robežojās ar Talsu apriņķa Nogales, Vandzenes un Mērsraga pagastiem. Pagasta valde atradās tagadējā Uguņciemā (Uguņos). Lielākās apdzīvotās vietas bija Uguņi un Upesgrīva.

 Vēsture 
Pagasts izveidots 1925. gadā, atdalot to no Mērsraga pagasta. Pagasta teritorijā atradās Uguņi, Upesgrīva, Valgalciems, un Kaltene.

Tā kā pagasta neauglīgās zemes dēļ tā budžets ilgstoši bija ar iztrūkumu, 1929. gadā no Talsu apriņķa valdes izskanēja priekšlikums Upesgrīvas pagastu likvidēt, sadalot to starp kaimiņu pagastiem, taču iecere netika realizēta.Iekšlietu Ministrijas Vēstnesis, Nr.320 (02.08.1929) Pagasta mazie tīrumu areāli atradās gar Grīvas lejteci un ap 6 km garo ziemeļu piekrasti, citur bija tikai retas mežvidus sētas. Kopumā pagastā atradās 291 sēta. Iedzīvotāji daļēji pārtika no zvejas — mencām, reņģēm, brētliņām. Zivis tika arī sūtītas uz iekšzemi caur Vandzeni vai uz Mērsragu. Pagastā bija zāģētava, konservu fabrika, krejotava, 8 veikali un baptistu lūgšanas nams. Pagasta skola, bibliotēka, dzirnavas atradās Uguņos. Gan šaursliežu dzelzceļš, gan Vandzenes-Upesgrīvas lielceļš gar Grīvu piesaistīja Upesgrīvas pagastu pie iekšzemē esošā, lauksaimniecībai labvēlīgākā Vandzenes pagasta un Talsiem.Arveds Švābe, Aleksandrs Būmanis, Kārlis Dišlers. Latviešu konversācijas vārdnīca, 22. sējums. Rīga : Antēra, 1992.

1945. gada 10. septembrī pagastā izveidoja Jūrmalas un Upesgrīvas ciema padomes. Pagastu likvidēja 1949. gada 31. decembrī, ciemus iekļaujot Talsu rajonā. Mūsdienās Upesgrīvas pagasta teritorija iekļauta Talsu novada Rojas, Mērsraga, Ārlavas un Vandzenes pagastos.

 Atsauces 


Kategorija:Latvijas pagasti
Kategorija:Latvijas bijušie pagasti